A. Slafkovský, poslanec: (2002-04-10):
Dôležité je stanoviť, ktoré tovary sa na Slovensko môžu dostať a ktoré nie cez hranicu, pretože nebude tých tovarov predaných menej, pokiaľ sa k nám dostanú. No nie je problém tovar predať či cestou supermarketu alebo obchodných akcií, alebo nejakým iným spôsobom. Stačí sa len pozrieť, ako to dokážu robiť „čínske obchody“. Často sú to Číňania, ale často sú to ľudia len z juhovýchodnej Ázie, ktorí sem dostávajú obrovské množstvo tovaru, ktoré prebieha okolo, mimo colnice, predáva sa bez registračných pokladníc a tak ďalej, zatiaľ čo v supermarketoch to nie je, tam ten tovar má svoju identifikáciu, má svoj zdroj pôvodu známy. A preto si myslím, že návrhy, ktoré povedal kolega Slaný, treba podporiť. A nástroje, ktoré máme, treba uplatniť. Ďakujem. M. Andel, podpredseda NR SR: Ďakujem. Teraz dávam slovo pánovi poslancovi Húskovi. Pán kolega, máte slovo. A. M. Húska, poslanec: Áno, ďakujem. Chcem upozorniť pána poslanca, že je dôležité mať aj krátkodobé, aj dlhodobé nástroje, mať aj proexportné, aj ochranné nástroje. Nie je pravda, že máme uprednostňovať len jeden z nich. Práve celkové inštrumentárium svetovo vyvinutých ekonomík ukazuje, že používajú všetky nástroje. A dokonca musíme podstatne rozvinúť obranárske nástroje napr. pri kontrole kvalít. My môžeme úplne znemožniť niektoré postupy tak, že zavedieme prísne normy dodržania kvality, pretože majú sklon dodávať k nám len brakový tovar alebo prevažne brakový tovar. A môžeme sa takto chrániť. Štát musí vstúpiť v trhových podmienkach do svojej pozície, štát je správca trhu na národnom trhu a musí takýmto spôsobom postupovať. Takže z týchto dôvodov treba, aby sme naozaj čo najrýchlejšie pribrali všetky metódy, ktoré už sa vyvinuli inde. A toto je jedna z ciest, že podporíme aj tento zákon. Samozrejme, môžeme ho zdokonaliť, ale, preboha, nie tak, že prijmeme nejakú dogmu, že len niektoré metódy sú ortodoxné, iné nie. Všetky metódy sú správne, aj krátkodobé, aj dlhodobé, aj proexportné, aj ochranárske, pretože sú legitímnymi metódami vo všetkých ekonomikách. M. Andel, podpredseda NR SR: Ďakujem. Slovo má pán poslanec Karlín. Nech sa páči, pán kolega. G. Karlín, poslanec: Ďakujem za udelené slovo. Ja chcem reagovať na pána poslanca Slaného. Má dobré poznámky s tým, že keby boli tu štandardné podmienky, myslím si, že nemáme o čom debatovať. Ale keďže sa nesprávajú obchodné reťazce štandardne a nie sú podmienky štandardné, súhlasím s istým vymedzením času, pokiaľ sa naučia obchodné reťazce správať štandardne na tomto trhu. Takto, ako dneska sa tu správajú, správali sa aj vo vlastných krajinách. Ale je to z obdobia asi spred 20 rokov. To potom zburcovalo jednak výrobcov, ale bez pomoci štátu by výrobcovia neuspeli ani vo vlastných krajinách, odkiaľ tieto reťazce prišli k nám. Ja len na dokreslenie chcem položiť takú pragmatickú otázku, či je kresťanské, aby za zalistovanie jednej komodity, to je jeden supermarket, sa pýtalo 120 000 korún alebo 60 000, je to za jednu komoditu, pre jeden supermarket, a trebárs ich majú 15, alebo podieľať sa na otvorení nového supermarketu s mimoriadnymi zľavami. Tak my im otvárame obchody, my musíme byť vďační, že môžeme tam predávať. Ale že my živíme gro ľudí, ktorí produkujú, tak to ich nezaujíma. Ale zo svojich zliav ten svoj bežný štandard, tú svoju obchodnú maržu nepustia, ani korunu. A to je neštandardné. Takže, ďakujem, toľko. M. Andel, podpredseda NR SR: Ďakujem. Slovo má pán poslanec Slaný. Nech sa páči, pán kolega. J. Slaný, poslanec: Ďakujem za slovo. Chcel by so reagovať hlavne na pána kolegu Karlína. Ide o to, že, áno, musíme legislatívne vymedziť to postavenie supermarketov alebo obchodných sietí, aby nebolo také dominantné a nevýhodné pre dodávateľov, ale zároveň musíme aj pochopiť to, že potrebujú silných a veľkých dodávateľov jednotlivých komodít. To sú veľkoobchodné reťazce, ktoré zákonite musia v podstate vylúčiť malých dodávateľov, lebo nie sú solventní, nie sú spoľahliví z dlhodobého hľadiska a uprednostňujú veľké, kvalitné, cenovo lacné dodávky. To je svetový trend, to my nezmeníme. Čiže my v tejto oblasti okrem toho, že vymedzíme ich postavenie, musíme urobiť opatrenia na strane budovania a podpory obchodných a odbytových združení pri slovenských či už potravinároch alebo prvovýrobcoch, aby títo vďaka týmto veľkým obchodným združeniam boli schopní rovnocenne konkurovať zahraničným združeniam a dodávateľom do týchto sietí. Ďakujem. M. Andel, podpredseda NR SR: Ďakujem. Dámy a páni uzatváram všeobecnú rozpravu o tomto bode nášho rokovania. Pýtam sa pána navrhovateľa, či sa chce vyjadriť k rozprave. Nech sa páči, pán kolega, máte slovo.